Vasdarabokat és térköveket rakott ki egy aljas autómentős
Csak a szerencsének köszönhető, hogy nem történt komoly baleset január 13-án este hét órakor az M7-es autópályán, amikor keszthelyi olvasónak, Kurucz József defektet kapott.
Ford Mondeójával Budapestről tartott hazafelé, már épp elhagyta a velencei autós pihenőnél a felüljárót, amikor a hóesésben a gépkocsija valamire ráfutott, ettől a jármű felpattant a levegőbe, visszazuhanva a jobb oldali kerekekből szinte azonnal elment a levegő.

– Csak a szerencsémnek köszönhető, hogy nem jött mögöttem senki és nem veszítettem el uralmamat a jármű felett, így baleset nélkül meg tudtam állni. Mint kiderült, a jobb oldali kerekek akkora ütést kaptak, hogy az acélfelnik belapultak, a hátsó kerék alig fordult el. Telefonon felhívtam Budapesten a fiamat, hogy küldjön segítséget, ám erre végül nem volt szükség, mert pár perc múlva megjelent mögöttem sárga villogó fényekkel egy autómentő tréler. Egy kisapostagi vállalkozó érkezett, aki felajánlotta, hogy elfuvaroz. Így indultunk haza Keszthelyre, menet közben beszélgettünk. Azt mondta, nem én vagyok az egyetlen, aki így járt, mert nagyon sokszor hullanak le téglák, törmelékek, vasdarabok a kamionokról, amik aztán ilyen sérüléseket okoznak. Keszthelyen a szerviz előtt tett le, 50 ezer forint kért a fuvarért, számlát nem adott. Ennél azonban nekem sokkal többe került ez a defekt, mert kiderült, hogy a futómű és a kormánymű is javításra szorul, ez legalább 200 ezer forintot kóstál – összegezte.

Két héttel később jött rá, hogy nem véletlen eset részese volt, hanem a kisapostagi autómentő vállalkozó kitervelt akciójának áldozata. Mint az interneten megjelent hírben olvasható volt, a Dunaújváros közelében lakó autómentős vasdarabokat és térköveket rakott ki az M7-es autópályára, hogy a ráfutó autók defektet kapjanak, ő pedig rögvest ott termett és felajánlotta, hogy elszállítja a megrongálódott járművet.

Kurucz József elmondta, legalább 14 ilyen esetről van tudomása a rendőrségnek, ő pedig a közeli napokban fogja megtenni a feljelentést a székesfehérvári kapitányságon. Véleményem szerint az autómentős párját ritkítóan aljas, pénzéhes és lelketlen tettével akár halálos áldozatokat követelő tömegszerencsétlenséget is előidézhetett volna.
közlekedés olvasói levél veszély keszthely M7